L'Ajuntament de Sagunt presenta el programa de les festes patronals del Port de Sagunt
23 de juliol 2024

![](/media/vbopxqey/img_5434-c.jpg?width=850&height=566.6666666666666)

El departament de Festes i Cultura Popular va presentar ahir en el Forn Alt la programació de les Festes Patronals 2024 del Port de Sagunt.

La regidora de Festes i Cultura Popular, Patricia Sánchez, ha demanat “respecte i tolerància, sobretot en els festejos taurins”. I ha afegit: “En les nits de més afluència demanem a la ciutadania i a les persones que ens visiten que vagen amb molt de compte”. Així mateix, ha recordat que “les festes són obertes per a tot el món, tant Sulkata Events amb les _food trucks_, com els esdeveniments musicals, el recinte, etcètera” i ha afegit: “Així que vos esperem a tots”.

La programació de les festes patronals del Port de Sagunt va començar el divendres 19 de juliol amb el campionat de bitles. Durant les següents setmanes, s'aniran celebrant els esdeveniments esportius que organitza la federació: pàdel i futbol sala 24h.

El recinte firal s'inaugurarà el dijous 1 d'agost, dia en què també es durà a terme el Sopar de Germanor i hi haurà una actuació de la Unión Musical Porteña als jardins del Centre Cívic Antic Sanatori. La _Xopà_ serà el divendres 2 i, després, actuarà l'orquestra MÓNACO PARTY. També actuaran durant les festes les orquestres INVICTUS, LA FIESTA, NEBRASKA, LA GAMMA LIVE i LIVERPOOL.

Els festejos taurins començaran el divendres 2 i duraran fins al dissabte 10 i comptaran amb les ramaderies Ponce Meliá, Marcen o Hermanos Cali. Després, el concurs de paelles serà el diumenge 4, la cavalcada d'humor, el dimecres 7; la _xopà_ infantil i el dia del xiquet, el dijous 8; i el dia del major, el dilluns 12.

A més, s'ha programat una matinal motera per al diumenge 4 de 9 a 14 hores i una _torrà_ popular per al dimecres 7. Els xiquets i xiquetes també tindran activitats el dimarts 13 amb el musical _Ogro, el musical_.

El president de la Federació de Penyes del Port de Sagunt, Manel Rubio, ha indicat: “Estem davant una de les millors festes de la història del Port de Sagunt en la qual portem treballant durant tot un any i li hem fet un volt increïble, un salt de qualitat que jo crec que serà recordat durant molt de temps”. El president ha convidat a la ciutadania a assistir i gaudir de les festes “sempre amb educació i tolerància. El major salt de qualitat és en el tema dels llocs de menjar”.

Un dels membres de Sulkata Events, empresa que organitza alguns aspectes d'estes festes, Marcos Sánchez, ha explicat que organitzaran el Port Sagunt Fest: “El que ara es coneixia com la zona de les fondes estarà compost per un conjunt de llocs de menjar ambulant conegudes com a _food trucks_ i que funcionaran a mode de festival”. Així mateix, també s'encarreguen de les discomòbils del 5 i 6 d'agost.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-el-programa-de-les-festes-patronals-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-el-programa-de-les-festes-patronals-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-el-programa-de-les-festes-patronals-del-port-de-sagunt/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-el-programa-de-les-festes-patronals-del-port-de-sagunt/)